《绍兴六年十月六日同信可舜弼进道谒隐甫值渠》
宋代·冯时行

画山画骨更画魂，范宽此中高出群。
君家八幅老笔墨，百年古箧铺香芸。
我来日出挂东壁，苍崖落雪飞纷纷。
寒鸟不动空无尘，荡荡晴天开四垠。
终南太华入霄汉，秀色千里填河汾。
想当盘礴未画时，天地开辟云中君。
长鲸吸川欲酣醺，疾起信手驱风云。
须臾却立万岭下，援笔往往齿没龈。
平生爱山在梦寐，行年四十老更文。
摩挲岩壑重感叹，径欲杖履从麋{上鹿下困}。
画龙傥有真龙至，归即到山非浪云。
列仙之儒恐邂逅，烟霞芝朮应平分。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。